હેલસિન્કીનું મુખ્ય દેવળ ભવ્ય છે. રશિયાના ત્ઝાર નિકોલસ પ્રથમના સમયમાં એ બંધાયું. એનાં ઊંચા, પહોળાં પગથિયાં પર પ્રજાજનો તેમજ પ્રવાસીઓ તડકો માણતાં રહે છે. બીજાં કેટલાંયે દેવળ શહેરમાં છે. એમાં તેમ્પ્પેલિઔકિઓ ચર્ચ અદ્વિતિય છે. એ સાદી ભાષામાં ‘જીવંત પાષાણમાંનું દેવળ’ તરીકે ઓળખાય છે. એ હતું જુદી જ દિશામાં, પણ નકશામાં જોઈ રસ્તાને અનુસરી હું ત્યાં પહોંચી ગઈ. બહારથી પથ્થર સિવાય કશું ના દેખાય. અંદર પણ દિવાલો મુખ્યત્વે એ જ પથ્થરોની હતી. છત તાંબાની હતી. વેદી પર નાનો ઘુમ્મટ હતો. બેઠકો પર ફૂલગુલાબી રંગનું કાપડ જડેલું હતું. બહુ જ સુંદર હતો એ ભીતરી અવકાશ. એની સાદગી શિષ્ટ અને સુરમ્ય હતી. ખ્રિસ્તી દેવળને અનુરૂપ એવા ‘ઑર્ગન’ વાજિંત્રની નળીઓ અને ભૂંગળીઓ પણ શોભતી હતી. એ પાષાણ-ગર્ભ ગિરજાઘરની અર્ધ-પ્રાકૃતિક, પૂર્ણ-કળાત્મક રિક્તતા સંગીત અને ધ્વનિ માટે અત્યંત યોગ્ય ગણાય છે. એટલે એ દેવળ ધાર્મિક પ્રવૃત્તિઓ ઉપરાંત પાશ્ચાત્ય-શાસ્ત્રીય સંગીતનાં અનુષ્ઠાન માટે વિખ્યાત બની ગયું છે.